Dueodde
Store norske leksikon,Geografi,Verdens geografi,Europa,Danmarks geografi
Dueodde er Bornholms sørligste punkt og et populært badested. Bred, hvit sandstrand og klitter kledd med marehalm som strekker seg i en lengde av 12 kilometer fra Boderne i vest til Snogebæk i øst. Dueodde er dessuten et fint sted å studere trekkfugler, hovedsakelig fra august til oktober.
Denne stranden var tidligere utmark og tilhørte kongen. Sandflukten tok sakte overhånd, åkre ble dekket av sand og gårder ble nedlagt eller flyttet lenger inn i landet. For å dempe sandflukten solgte kong Frederik 7. i 1861 området til de omkringliggende gårdene på betingelse av at de plantet skog på arealet. På 1930-tallet var tilplantingen så vellykket at hele klittlandskapet i ferd med å forsvinne og bli til skog. For å bevare det åpne landskapet med sanddyner, ble 140 hektar fredet.Etter andre verdenskrig steg etterspørselen etter hyttetomter og badestrender, og i 1967 ble ytterligere 640 hektar fredet. I området finnes flere sjeldne planter.Dueodde fyr er 48 meter høyt, er Nord-Europas høyeste og Danmarks største og mest moderne fyr. Les mer i Store norske leksikon Bornholm Danmark Dueodde fyr